《口字部》　·喜〔古文〕憘歖《唐韵》虚里切《集韵》《韵会》许已切《正韵》许里切,音蟢。《尔雅·释诂》喜,乐也。《玉篇》悦也。《书·益稷》股肱喜哉。《易·否卦》先否后喜。　又闻喜,县名。　又姓。《正字通》元顺帝时喜同,明正统中喜宁。　又《集韵》虚其切,音僖。末喜,有施氏女名。《晋语》夏桀伐有施氏,有施人以妹喜女焉。　又《楚辞·天问》简狄在台喾何宜,鸟致贻女何喜。《注》喜叶音羲。　又《集韵》许记切,与憙同。好也。《诗·小雅》彤弓弨兮,受言载之。我有嘉宾,中心喜之。《注》载叶子利反,喜读去声。《前汉·广陵王传》何用为乐心所喜,出入无悰为乐亟。《注》韦昭曰:喜,许吏反。亟,丘吏反。　又《集韵》《类篇》昌志切,音炽。与饎同。详食部饎字注。